Vremea azi, 8 mai. Înnorări, temperaturi în scădere și ploi în multe zone din țară
Ziua de miercuri aduce vreme instabilă, înnorări și ploi în multe zone din țară și temperaturi în scădere față de ziua precedentă.
În Bucovina vor fi doar 14 grade, dar în vestul Olteniei se mai pot atinge 25 de grade.
Vremea în țară
Vedem ce se întâmplă în fiecare regiune și începem cu Dobrogea și cu Bărăganul. Pe aici se înnorează din când în când. Apar și câteva reprize de ploaie, iar vântul devine mai insistent. În plus se răcește simțitor. Marți au fost 28 de grade în Bărăgan, miercuri maximele nu mai trec de 21 grade, iar pe litoral vor fi în jur de 17 grade.
Mai sus, în Moldova sudică și în nordul Munteniei găsim vreme schimbătoare, un vânt destul de activ, poate și o aversă-două la apropierea serii. Maximele se opresc la 21-22 de grade, cu vreo 6-7 grade mai scăzute decât marți.
Un aer mai rece pătrunde și în jumătatea nordică a Moldovei și în Bucovina, iar la Suceava vor fi cel mult 14 grade. Domină atmosfera închisă și mai vin ceva ploi, în special pe seară și după lăsarea nopții.
În nordul Transilvaniei și în Maramureș avem atmosferă instabilă, perioade cu averse zdravene, care pot aduce 30 de litri de apă pe metru pătrat. Vor fi și condiții de grindină și vijelii. Maximele se opresc la 20 de grade. Ploile continuă și după lăsarea nopții.
Și în vestul tării o să plouă, mai ales în a doua parte a zilei. Ploile sunt însoțite de tunete, fulgere și vânt intens. Pot aduce cantități mari de apă în intervale scurte de timp. Se arată trecător și soarele, iar temperaturile scad.
Nici Transilvania nu scapă de ploi. Instabilitatea crește după prânz și apar averse consistente, cu descărcări electrice, poate și vijelii. Temperaturile rămân sub 20 de grade aproape peste tot. Doar pe la Târgu Mureș vor fi 22 de grade.
Și în Oltenia sunt anunțate ploi zgomotoase, destul de abundente, mai ales după-amiază și seara. În vestul provincei o să fie mai cald și se vor atinge 25 de grade.
Norii apar și în ținuturile sudice, o să plouă din când în când și vântul se intensifică. Temperaturile ajung la valori mai potrivite pentru date din calendar. Vor fi în jur de 22 de grade în Lunca Dunării.
Vremea în București
În București avem vreme schimbătoare, înnorări și câteva reprize de ploaie. După cele 30 de grade de ieri, astăzi avem cel mult 23 de grade. La noapte va fi cam înnorat. S-ar putea să mai plouă puțin și se vor înregistra 12 grade.
Vremea la munte
Vremea se răcește și în zonele de munte. Vin alte serii de averse, cu tunete, fulgere, poate și vijelii. Vor fi și condiții de grindină. Cel mai mult o să plouă în masivele sudice, iar în nordul Carpaților Orientali o să cadă lapoviță.
Sursa: Pro TV
Etichete: vreme,
Dată publicare:
08-05-2024 07:25